贈元龍圖子發
作者：郭祥正
朝代：宋

paragraphs: 明公有盛名，十年懷慕向。
昨聞守桂林，清風掃蠻瘴。
否來偶遷謫，暫泊宛溪上。
斯事公議存，君命詎惆悵。
坐扃顧申卯，自忘曾帥將。
徯餘領兒孫，時時入重嶂。
遇勝寄幽懷，覽古興絕唱。
況逢謫御史，文章號宗匠。
賡酬戛金玉，側耳聽響亮。
神交付逍遙，外物隨得喪。
漢庭憂乏才，賈誼豈終放。
未即登金鑒，行須復牙帳。
矧公飽經術，義足明霸王。
推忠結聖主，大業繼賢相。
霈成三日霖，一慰天下望。
微生實幸會，漫刺詣高閌。
塵埃蒙弊裘，何以異罔象。
屏詘誠所宜，獎與若爲當。
逢知信有時，報德亦非妄。
且陪昭亭遊，昭亭春盎盎。